CELEX: 32015D0744
Language: lv
Date: 2015-05-08 00:00:00
Title: Komisijas Īstenošanas lēmums (ES) 2015/744 (2015. gada 8. maijs), ar ko atļauj pagaidu pasākumu, kuru Nīderlande veikusi saskaņā ar Eiropas Parlamenta un Padomes Regulas (EK) Nr. 1272/2008 52. pantu attiecībā uz papildu iepakošanas un marķēšanas prasībām elektroniskajām cigaretēm, kas satur nikotīnu, un uzpildes flakoniem (Dokuments attiecas uz EEZ)

9.5.2015   
            
            
               LV
            
            
               Eiropas Savienības Oficiālais Vēstnesis
            
            
               L 118/8
            
         KOMISIJAS ĪSTENOŠANAS LĒMUMS (ES) 2015/744
   (2015. gada 8. maijs),
   ar ko atļauj pagaidu pasākumu, kuru Nīderlande veikusi saskaņā ar Eiropas Parlamenta un Padomes Regulas (EK) Nr. 1272/2008 52. pantu attiecībā uz papildu iepakošanas un marķēšanas prasībām elektroniskajām cigaretēm, kas satur nikotīnu, un uzpildes flakoniem
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2008. gada 16. decembra Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (1) un jo īpaši tās 52. pantu,
   tā kā:
   
               (1)
            
            
               Nīderlande 2015. gada 10. martā atbilstīgi Regulas (EK) Nr. 1272/2008 52. panta 1. punktam informēja Komisiju, ka tai ir ticams pamats uzskatīt, ka elektroniskās cigaretes un uzpildes flakoni, kas satur nikotīnu, pat atbilstot šīs regulas prasībām, rada nopietnu risku cilvēku veselībai ar marķējumu un iepakojumu saistītu iemeslu dēļ. 2014. gada 24. novembrī Nīderlande pieņēma pagaidu pasākumu, kas attiecas uz pagaidu noteikumiem attiecībā uz elektroniskajām cigaretēm. 2014. gada 28. novembrī šis pasākums tika publicēts Nīderlandes Karalistes Oficiālajā Vēstnesī (“Dekrēts”) (2). 2015. gada 12. martā Nīderlande par Dekrētu informēja citas dalībvalstis un Eiropas Ķīmisko vielu aģentūru.
            
         
               (2)
            
            
               Minētā dekrēta 4. panta 1. punkts paredz, ka nikotīnu saturošām elektroniskajām cigaretēm un to uzpildes flakoniem jābūt bērnudrošiem, bet 4. panta 2. punkts paredz, ka uzpildes flakoniem jābūt ar bērniem neattaisāmu aizdari, pat ja tas nav prasīts Regulā (EK) Nr. 1272/2008. Šajā sakarā jāatzīmē, ka Regulas (EK) Nr. 1272/2008 izpildes nolūkos elektroniskās cigaretes var tikt uzskatītas par maisījumu tvertnē. Nosakot gan elektroniskajām cigaretēm, gan uzpildes flakoniem prasību par bērniem nepieejamu aizdari neatkarīgi no nikotīna koncentrācijas ierobežojuma maisījumā, Dekrēts uzliek papildu prasības, kas pārsniedz Regulas (EK) Nr. 1272/2008 noteikumos paredzētās. Dekrēta 7. panta 2. punktā noteikts, ka gadījumos, kad, pamatojoties uz Regulu (EK) Nr. 1272/2008, ieteikums glabāt izstrādājumu bērniem nepieejamā vietā nav obligāts, uz iepakojuma vienības un jebkāda ārējā iepakojuma ir jānorāda minētais ieteikums. Tādējādi Dekrēts pārsniedz Regulā (EK) Nr. 1272/2008 paredzētos marķēšanas pienākumus. Šo iemeslu dēļ papildu prasības, kas paredzētas Dekrēta 4. panta 1. un 2. punktā un 7. panta 2. punktā, var kavēt laist Nīderlandes tirgū ražojumus, kas atbilst noteikumiem, kas piemērojami saskaņā ar Regulu (EK) Nr. 1272/2008.
            
         
               (3)
            
            
               Nīderlande ir iesniegusi ticamu pamatojumu, kas ļauj uzskatīt, ka nikotīnu saturošas elektroniskās cigaretes un uzpildes flakoni ir nopietns drauds cilvēku veselībai. Lai gan 2013. gada pirmajā pusgadā tika reģistrēti tikai divi saindēšanās gadījumi, to skaits palielinājās gada otrajā pusē, paziņoto gadījumu skaitam kopā pieaugot līdz 33 gadījumiem 2013. gadā un 43 gadījumiem 2014. gadā. 2013. gadā 27 gadījumos maisījumi tika uzņemti caur muti, tostarp astoņos gadījumos tie bija bērni vecumā no nulles līdz četriem gadiem. Dekrētā ietvertie marķēšanas un iepakošanas pasākumi ir tādi, kas var novērst bērnu piekļuvi minētajiem maisījumiem, un tādēļ ir lietderīgi, lai samazinātu risku bērnu veselībai.
            
         
               (4)
            
            
               Dekrēta noteikumi atspoguļo Eiropas Parlamenta un Padomes Direktīvas 2014/40/ES (3) 20. panta noteikumus. Dalībvalstīm jāpanāk, ka stājas spēkā normatīvie un administratīvie akti, kas vajadzīgi, lai līdz 2016. gada 20. maijam izpildītu minētās direktīvas prasības.
            
         
               (5)
            
            
               Šis dekrēts ir pagaidu pasākums, ko var turpināt piemērot, līdz kļūst piemērojami Nīderlandes pieņemtie pasākumi, ar kuriem Nīderlandes valsts tiesību aktos transponē Direktīvu 2014/40/ES. Tādēļ pasākums būtu jāatļauj līdz 2016. gada 19. maijam.
            
         
               (6)
            
            
               Lai Komisija izpildītu Regulas (EK) Nr. 1272/2008 52. panta 2. punkta prasību lēmumu pieņemt 60 dienu laikā, šim lēmumam būtu jāstājas spēkā tā publicēšanas dienā.
            
         
               (7)
            
            
               Šajā regulā paredzētie pasākumi ir saskaņā ar atzinumu, ko sniegusi komiteja, kura izveidota ar Eiropas Parlamenta un Padomes Regulas (EK) Nr. 1907/2006 (4) 133. pantu,
            
         IR PIEŅĒMUSI ŠO LĒMUMU.
   1. pants
   Pagaidu pasākums, kas paredzēts 2014. gada 24. novembra Dekrēta 4. panta 1. un 2. punktā un 7. panta 2. punktā un attiecas uz pagaidu noteikumiem attiecībā uz elektroniskajām cigaretēm, par ko Nīderlande Komisijai paziņoja 2015. gada 10. martā, ir atļauts līdz 2016. gada 19. maijam.
   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.
   
      Briselē, 2015. gada 8. maijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 353, 31.12.2008., 1. lpp.
   
   
      (2)  Besluit van 24 november 2014, houdende tijdelijke regels met betrekking tot de elektronische sigaret (Tijdelijk warenwetbesluit elektronische sigaret), Staatsblad van het Koninkrijk der Nederlanden, 2014. gada 28. novembris, Nr. 456, 1. lpp.
   
      (3)  Eiropas Parlamenta un Padomes 2014. gada 3. aprīļa Direktīva 2014/40/ES par dalībvalstu normatīvo un administratīvo aktu tuvināšanu attiecībā uz tabakas un saistīto izstrādājumu ražošanu, noformēšanu un pārdošanu un ar ko atceļ Direktīvu 2001/37/EK (OV L 127, 29.4.2014., 1. lpp.).
   
      (4)  Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).